近日成為傳媒焦點嘅杜拜王子Sheikh Ali Rashed Ali Saeed Al Maktoum,早前以「緊急事務」為由需要回國處理,令到原先喺3月28日家族辦公室開幕禮需要延期。今日《明報》專欄李先知就引述商界消息話,杜拜王子之所以突然離港,係同港府態度有關,包括開幕主禮嘉賓不斷更換,甚至「降格」,令杜拜王子「無癮發嬲即刻走」。
《明報》專欄李先知提到,開幕主禮嘉賓由財爺陳茂波,降格到財經事務及庫務局副局長陳浩濂,之後再降格到投資推廣署長,最後連署長都不出席。專欄又提到香港中東經貿協會會長沈運龍「請唔到人」,導致雙方出現齟齬,杜拜王子於是決定取消開幕禮。
沈運龍:唔得閒都正常 不至於任何拗撬
沈運龍今日(5日)朝早就喺電台解畫,話開幕禮原本有好多官員答應出席,「不過之後香港發生咗好多事,有啲病咗,有啲中咗招,出席官員有所改變先畀人感覺降格,王子嗰邊可能覺得唔舒服呢?」但沈運龍認為「唔得閒都正常,不至於任何拗撬。」沈運龍又話,有傳媒報道資訊有誤,引嚟好多「反政府YouTuber」指摘他「搭雞掤呃香港」,所以要出嚟發聲澄清。